## Uredba o izmjenama i dopuni Uredbe o osnivanju Teh­ničkog veleučilišta u Zagrebu

### NN 51/2005 (20.4.2005.), Uredba o izmjenama i dopuni Uredbe o osnivanju Teh­ničkog veleučilišta u Zagrebu

# VLADA REPUBLIKE HRVATSKE

**974**

Na temelju članka 12. stavka 2. Zakona o
ustanovama (»»Narod­ne novine««, br. 76/93, 29/97 i
47/99) i članka 49. stavka 2. Zakona o znanstvenoj djelatnosti i visokom
obrazovanju (»»Narodne novine««, br. 123/2003,
105/2004 i 174/2004), Vlada Republike Hrvatske je na sjednici održanoj 15.
travnja 2005. godine donijela

## UREDBU

### O IZMJENAMA I DOPUNI UREDBE O OSNIVANJU TEHNIČKOG VELEUČILIŠTA U ZAGREBU

Članak 1.

U Uredbi o osnivanju Tehničkog veleučilišta u
Zagrebu (»Narodne novine«, broj 75/98), u članku 1. stavak 2. mijenja se i
glasi:

»Sjedište Tehničkog veleučilišta u Zagrebu (u
daljnjem tekstu: Veleučilište) je u Zagrebu, Ivana Lučića 5.«

Članak 2.

U članku 2. riječi: »Ministarstvo znanosti i
tehnologije« zamjenjuju se riječima: »ministarstvo nadležno za visoko
obrazovanje«.

Članak 3.

U članku 3. podstavci 1. i 2. mijenjaju se i
glase:

»– ustrojavanje i izvođenje stručnih studija
sukladno Zakonu o znanstvenoj djelatnosti i visokom obrazovanju (u daljnjem tekstu:
Zakon) i Statutu Veleučilišta;

– obavljanje visokostručnog rada te znanstvenog
rada sukladno Zakonu«.

Članak 4.

Članak
4. mijenja se i glasi:

»Statutom
Veleučilišta uređuju se pitanja unutarnjeg ustroja, uprav­ljanja
i odlučivanja.«

Članak 5.

Članak 5. mijenja se i glasi:

»Tijela Veleučilišta su dekan, Stručno vijeće i
Upravno vijeće.

Veleučilište može imati i druga stručna i
savjetodavna tijela čije se osnivanje, sastav i nadležnost uređuje Statutom ili
drugim općim aktom.«

Članak 6.

U članku 6. stavak 2. mijenja se i glasi:

»Upravno vijeće:

– donosi program rada i razvoja Veleučilišta i
nadzire njihovo izvršavanje

– brine o zakonitosti rada Veleučilišta

– brine o racionalnoj uporabi materijalnih i
kadrovskih resursa i provođenju odluka Stručnog vijeća

– odlučuje o načinu upotrebljavanja dobiti koju
Veleučilište ostvari

– donosi odluke u drugom stupnju o ostvarivanju
pojedinačnih prava radnika

– donosi godišnji obračun

– predlaže osnivaču promjenu ili proširenje
djelatnosti

– donosi Statut na prijedlog Stručnog vijeća

– daje suglasnost na pojedine odluke dekana i
Stručnog vijeća sukladno Statutu

– daje osnivaču i dekanu prijedloge i mišljenja
o pojedinim pitanjima

– obavlja druge poslove predviđene Statutom.«

Stavak 3. mijenja se i glasi:

»Prije donošenja odluka koje utječu na povećanje
troškova rada, Veleučilište je dužno zatražiti prethodnu suglasnost
ministarstva nadležnog za visoko obrazovanje.«

Članak 7.

U članku 7. stavak 1. mijenja se i glasi:

»Upravno vijeće ima pet članova od kojih tri
imenuje osnivač, a dva bira Stručno vijeće Veleučilišta na vrijeme od četiri
godine. Predsjednika Upravnog vijeća biraju članovi između sebe. Dekan
sudjeluje u radu Upravnog vijeća bez prava glasovanja.«

Stavak 2. mijenja se i glasi:

»Osnivač i Stručno vijeće mogu razriješiti
članove koje imenuju, odnosno biraju u Upravno vijeće i prije isteka vremena na
koje su imenovani, odnosno izabrani.«

Članak 8.

U članku 8. stavcima 1. i 2. riječ: »rektor«
zamjenjuje se riječju »dekan«.

Iza stavka 1. dodaje se novi stavak 2. koji
glasi:

»Za dekana može biti izabran radnik Veleučilišta
u znanstveno-nastavnom ili nastavnom zvanju profesora visoke škole, a bira ga i
raz­rješava Stručno vijeće s mandatom, na način i u
postupku utvrđenom Statutom Veleučilišta. Izbor dekana potvrđuje Upravno
vijeće.«

U dosadašnjem stavku 2., koji postaje stavak 3.,
u podstavcima 5., 8. i 10. riječi: »veleučilišni senat« zamjenjuju se riječima:
»Stručno vijeće Veleučilišta« u odgovarajućem padežu, podstavak 11. briše se, a
dosadašnji podstavak 12. postaje podstavak 11.

Članak 9.

U
članku 9. stavku 1. riječ: »Rektor« zamjenjuje se riječju: »Dekan«.

Članak 10.

Članci
10. i 11. brišu se.

Članak 11.

Članak 12. mijenja se i glasi:

»Stručno vijeće Veleučilišta odlučuje o stručnim
i nastavnim pitanjima, sukladno Zakonu i Statutu Veleučilišta.

Stručno vijeće Veleučilišta čine nastavnici,
suradnici i studenti. Broj, sastav, način izbora i mandat članova Stručnog
vijeća iz redova nastavnika, suradnika i studenata pobliže se određuje Statutom
Veleučilišta.«

Članak 12.

Članci
13., 14. i 15. brišu se.

Članak 13.

Ova
Uredba stupa na snagu danom objave u »Narodnim novinama«.

Klasa:
602-04/05-02/09

Urbroj: 5030108-05-1

Zagreb,
15. travnja 2005.

Predsjednik

**dr****. sc. Ivo Sanader**,
v. r.

Uredba, NN 51/2005-974